KLASA: 034-06/24-01/19

URBROJ: 711-02-01/03-2024-02

Zagreb, 22. ožujka 2024.

**IVICA PERKOVIĆ**

**voditelj Odsjeka za gospodarstvo, komunalni sustav, prostorno uređenje, graditeljstvo i zaštitu okoliša Općine Brinje**

**Predmet: očitovanje na zahtjev Ivice Perkovića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 18. ožujka 2024. zaprimilo zahtjev za očitovanjem KLASA: 034-06/24-01/19, koji je podnio Ivica Perković, voditelj Odsjeka za gospodarstvo, komunalni sustav, prostorno uređenje, graditeljstvo i zaštitu okoliša Općine Brinje.

Uz podnesenom zahtjevu podnositelj traži pisano očitovanje može li član općinskog vijeća i član općinskog vijeća koji je ujedno imenovan i privremenim zamjenikom općinskog načelnika podnijeti ponudu za kupnju nekretnine u vlasništvu jedinice lokalne samouprave za koju je raspisan javni natječaj i kupiti nekretninu u slučaju ispunjavanja uvjeta iz natječaja.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 44. sjednici održanoj 22. ožujka 2024., podnositelju daje očitovanje kako slijedi.

Člankom 3. stavcima 1. i 2. ZSSI-a propisan je krug obveznika ZSSI-a te istima nisu obuhvaćeni članovi predstavničkih tijela jedinica lokalne samouprave.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Člankom 43.a. stavkom 1. Zakona o lokalnoj i područnoj (regionalnoj) samoupravi („Narodne novine“, broj 144/20., u daljnjem tekstu: ZLP(R)S) propisano je da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavkom 2. istoga članka ZLP(R)S-a propisano je da odluku o imenovanju privremenog zamjenika iz reda članova predstavničkog tijela općinski načelnik, odnosno gradonačelnik može promijeniti tijekom mandata.

Stavkom 3. istoga članka ZLP(R)S-a propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela iz stavka 1. tog članka, privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik, kojemu mandat nije prestao onemogućen obavljati svoju dužnost.

Stavkom 4. istoga članka ZLP(R)S-a propisano je da je privremeni zamjenik ovlašten obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Člankom 39. stavcima 1. i 2. ZLP(R)S-a propisano je da je izvršno tijelo jedinice lokalne i jedinice područne (regionalne) samouprave u općini općinski načelnik, u gradu gradonačelnik i u županiji župan, a da je iznimno od stavka 1. toga članka izvršno tijelo i zamjenik koji obnaša dužnost gradonačelnika, odnosno župana u slučajevima propisanim tim Zakonom.

Povjerenstvo ističe kako se institut privremenog zamjenika ne može izjednačiti sa zamjenikom koji se na neposrednim izborima bira zajedno s općinskim načelnikom ili gradonačelnikom budući da privremeni zamjenik obavlja svoju dužnost samo u onim situacijama kada nastupe okolnosti radi kojih su općinski načelnici ili gradonačelnici onemogućeni obavljati svoje dužnosti.

Štoviše, u situacijama zamjenjivanja općinskih načelnika ili gradonačelnika privremeni zamjenici će privremeno obavljati samo one poslove koji su redovni i nužni za nesmetano funkcioniranje jedinice lokalne samouprave.

Stoga, imajući u vidu da privremeni zamjenici imenovani od strane gradonačelnika ili općinskog načelnika, prema načinu njihova imenovanja, trajanju funkcije i ovlastima, nisu izjednačeni sa zamjenicima općinskih načelnika i gradonačelnika izabranim na neposrednim izborima, isti nisu obveznici u smislu odredbi ZSSI-a.

Povjerenstvo ukazuje da ukoliko nastupe okolnosti zbog kojih bi općinski načelnik bio onemogućen obavljati svoju dužnost te ga zamijeni privremeni zamjenik koji je ovlašten obavljati samo redovne i nužne poslove kako bi se osiguralo nesmetano funkcioniranje općine, u tom slučaju bilo bi uputno da se privremeni zamjenik izuzme od bilo koje radnje u postupku otuđenja nekretnine, jer bi tada izvršavao ovlasti općinskog načelnika.

Dodatno, Povjerenstvo upućuje podnositelja zahtjeva zatražiti mišljenje nadležnog Ministarstva pravosuđa i uprave spada li prodaja nekretnine u vlasništvu jedinice lokalne samouprave u poslove koji su redovni i nužni za nesmetano funkcioniranje jedinice lokalne samouprave za koje je temeljem čl.43.a. stavka 4. ZLP(R)S ovlašten privremeni zamjenik općinskog načelnika.

Sukladno navedenom, a s obzirom na to da članovi predstavničkih tijela jedinica lokalne samouprave i član predstavničkog tijela koji je ujedno imenovan i privremenim zamjenikom općinskog načelnika prema odredbama ZLP(R)S-a za vrijeme obnašanja dužnosti općinskog vijećnika nisu obveznici ZSSI-a, Povjerenstvo ističe da nije nadležno za davanje mišljenja ili donošenje drugog obvezujućeg akta u odnosu na osobe na koje se odredbe ZSSI-a ne primjenjuju te se upućuje podnositelj mjerodavno mišljenje zatražiti od nadležnog tijela prema odredbama kodeksa ponašanja koji se odnosi na članove Općinskog vijeća Općine Brinje.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana